ხლოდვიგ I

ხლოდვიგ I (ლათ. Chlodovechus; დ. 466 — ღ. 27 გერგობათუთა, 511) — ფრანკეფიშ მაფა, მეროვინგეფიშ დინასტიაშ წჷმმარინაფალი. მერჩქინელი რე მეროვინგეფიშ დინასტიაშ დუმარსხუაფალო.

ხლოდვიგიშ მუმა რდჷ ხილდერიკ I, ნამუთ 457 წანაშე მართუნდჷ სალიკური ფრანკეფს. ხლოდვიგიშ I-შ მაფობაშ ბორჯის, ფრანკეფიშ ომაფექ მიოჭირინუ შანულამი ტერიტორიული ექსპანსიას. 486 წანაშ ლჷმაშ უკულ, ხლოდვიგიქ ქიდეკინჷ სუასონიშ ომაფე, თაშნეშე, გეჭოფუ მორჩილი ფრანკული ომაფეეფი, ნამუეფით გალიაშ ოორუე-ბჟაეიოლი ტერიტორიეფს იდვალუაფუდჷ. ხლოდვიგიქ დამარცხჷ ალემანეფი, ვესტგოთეფი. ჸათე ოურდუმე კამპანიეფით, ფრანკეფიშ აკოდგინალუაშა მიშართჷ შანულამი ტერიტორიეფქ. ფრანკეფიშ ომაფექ გინირთჷ უდიდაში ოურდუმე დო პოლიტიკური სახენწჷფოთ ბჟადალი ევროპას.

496 წანას ხლოდვიგიქ მიღჷ ქირსიანობა. ჸათე გინოჭყვადუაშ ინიციატორი რდჷ თიში ალმასქუ კლოტილდა ბურგუნდიალი, ნამუთ ასე წიმინდე რე რომიშ კათოლიკური ეკლესიაშო, თაშნეშე ბჟაეიოლიშ მართლმადიდებლური ეკლესიაშო. 508 წანაშ ქირსეს, ხლოდვიგი დონათეს ქირსიანო. თიში მოჭანაფათ, 511 წანაშ კვირკვეს, ორლეანს, მინწყუ საეკლესიო კათუაქ, სოდეთ 32 ეპისკოპოსი მონაწილენდჷ.

ხლოდვიგიშ ბორჯის აკადგინეს სალიკური სამართალი, ნამუქჷთ კაბეტი გოლინა იღვენუ უკულიანი პერიოდიშ ევროპაშ კანონდვალაშო.

ხლოდვიგ I-ქ ღურუ 511 წანაშ 27 გერგობათუთას, 45 წანერქ. თიში ღურაშ უკულ ფრანკეფიშ ომაფე ხლოდვიგიშ ოთხი ქომოლსქუაქ გირთუ.

ლიტერატურა
 ენციკლოპედია ბრიტანიკა



კატეგორია:დუნაბადი 466
კატეგორია:ნაღურა 511
კატეგორია:ფრანკეფიშ მაფეფი
კატეგორია:მეროვინგეფი